Det kan være en god idé at finde gummistøvlerne frem, hvis man skal udenfor sidst på weekenden mange steder i Nordjylland. Danmarks Meteorologiske Institut har søndag morgen udsendt risikomelding for lokale skybrud og torden over det meste af landet, fra middagstid og frem til klokken 20 i aften. I det nordjyske ser det kun ud til, at Thisted og Læsø Kommune går fri. Meteorologerne skriver i deres melding, at der er 'risiko for tordenbyger og lokale skybrud. Der kan lokalt falde mellem 15 og 25 mm regn på 30 minutter. Ved skybrud bør man være opmærksom på, at lavtliggende områder som for eksempel kældre, vejbaner og viadukter kan oversvømmes. Torden medfører risiko for lynbrande og fejl på elektriske systemer. DMI minder folk om, at man skal søge ly for tordenvejret indenfor eller i en bil med lukkede døre og vinduer. Søg ikke under træer og undgå at bade eller at færdes på store åbne områder som fodboldbaner, når lyn og torden nærmer sig. DMI forventer ikke voldsomt vejr.
Selvom dagen er startet flot mange steder, kan det blive en våd afslutning på weekenden.